Document ID: 32011D0259

РЕШЕНИЕ НА КОМИСИЯТА
от 27 април 2011 година
относно признаването на Тунис по отношение на образованието, обучението и сертифицирането на моряците за признаване на удостоверенията за правоспособност
(нотифицирано под номер C(2011) 2754)
(текст от значение за ЕИП)
(2011/259/ЕС)
ЕВРОПЕЙСКАТА КОМИСИЯ
като взе предвид Договора за функционирането на Европейския съюз,
като взе предвид Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица (1), и по-специално член 19, параграф 3 от нея,
като взе предвид писмото на френските власти от 9 март 2006 г., с което се изисква признаването на Тунис с цел признаване на издадените от тази държава удостоверения за правоспособност,
като има предвид, че:
(1)
Държавите-членки могат да вземат решение да потвърдят удостоверенията за правоспособност на моряците, издадени от трета държава, при условие че съответната трета държава е призната от Комисията като държава, която гарантира спазване на изискванията на Международната конвенция за вахтената служба и нормите за подготовка и освидетелстване на моряците от 1978 г., с изменения (конвенция STCW) (2).
(2)
Въз основа на искането на френските власти Комисията оцени системите на образование, обучение и сертифициране на моряците в Тунис, за да се увери дали тази държава отговаря на изискванията на конвенцията STCW и дали са взети подходящи мерки за предотвратяване на измами във връзка с удостоверенията. Оценката се основаваше на резултатите от инспекция за установяване на фактите, проведена от експерти на Европейската агенция по морска безопасност през април 2007 г.
(3)
Комисията предостави на държавите-членки доклад за резултатите от оценката на съответствието.
(4)
По-късно, с писмо от 28 януари 2009 г., Комисията поиска от тунизийските власти да предоставят доказателства за това дали пропуските, установени по време на оценяването, са били отстранени.
(5)
С писмо от 25 ноември 2009 г. тунизийските власти предоставиха изискваната информация и доказателствен материал, че са взети подходящи и достатъчни коригиращи мерки за отстраняване на всички пропуски, идентифицирани в рамките на оценката на съответствието.
(6)
Резултатът от оценката на съответствието и оценката на предоставената от тунизийските власти информация показват, че Тунис изпълнява съответните изисквания на конвенцията STCW и е взел подходящи мерки за предотвратяване на измами във връзка с удостоверенията, поради което тази държава следва да бъде призната от Съюза.
(7)
Мерките, предвидени в настоящото решение, са в съответствие със становището на Комитета по морската безопасност и предотвратяването на замърсяването от кораби,
ПРИЕ НАСТОЯЩОТО РЕШЕНИЕ:
Член 1
Тунис се признава по отношение на образованието, обучението и сертифицирането на моряците за целите на признаване на удостоверенията за правоспособност, издадени от тази държава.
Член 2
Адресати на настоящото решение са държавите-членки.
Съставено в Брюксел на 27 април 2011 година.

Labels: 12
8
18
9